Studente-aktivis glo vrygelaat uit ‘donker ondervragingkamer’Vusi Oldman Mahlangu. Foto: Twitter Ten spyte van tekens van gebruik op die vermiste studente-aktivis, Vusi Mahlangu, se Facebook-blad en bewerings hy is veilig, beskou die polisie hom steeds as vermis. “Ons is bewus van verskeie gerugte dat Mahlangu gevind is, maar hy het tot nou nog nie met die polisie in verbinding getree sodat ons dit kan bevestig nie. In die polisie se oë is hy vermis totdat hy met die polisie kan praat en ons sy verklaring kan kry,” het lt.kol. Mzukisi Fatyela, Oos-Kaapse polisiewoordvoerder, Saterdag aan Maroela Media gesê. Fatyela het ŉ beroep Mahlangu gedoen om, as hy regtig vrygelaat is soos beweer word, by die naaste polisiestasie aan te meld. “Ons moet die moontlikheid in gedagte hou dat uitlatings op sosiale media dalk nie syne is nie. Hy sal eers as gevind beskou word as daar konkrete bewyse is.” Op Mahlangu se Facebook-blad is Saterdagoggend ŉ inskrywing, klaarblyklik deur hom, gemaak waarin hy sê baie dinge het gebeur vandat hy na “daardie donker ondervragingkamer” geneem is en dit gaan “ŉ ruk neem om daaroor te praat”. “Al wat ek kan sê is baie dankie vir almal in die Suid-Afrika en die wêreld wat seker gemaak het ek word uit daardie kamer vrygelaat,” lui die inskrywing op sy Facebook-blad. Die inskrywing meld dat die geveg teen die “bose” en “uitbuitende stelsel van uitkontraktering en arbeidsmakelary” voortgaan. In die inskrywing maak hy melding hy sal binnekort meer inligting oor sy ervaring aan die media bekendmaak. Maroela Media het vroeër berig Mahlangu, ŉ studente-aktivis en voormalige SR-lid van die Walter Sisulu-universiteit in Mthatha, wat die ‪#‎OutsourcingMustFall-veldtog dryf, het na bewering verdwyn nadat hy Dinsdagoggend glo by sy vriend se huis in Mthatha in die Oos-Kaap weg is om ŉ vergadering met kontrakwerkers by te woon. Mahlangu se vriend, Vuyo Mntonintshi, het op sosiale media beweer Mahlangu is omstreeks 10:00 by sy huis weg. Mntonintshi het beweer hy het ŉ boodskap van Mahlangu se foon ontvang wat lui: “Ek is óf ontvoer óf in hegtenis geneem en ek bloei…. In ŉ donker plek in Mthatha. My foon gaan enige oomblik doodgaan.” Gerugte het Vrydagmiddag die ronde begin doen Mahlangu “is vrygelaat”, maar dat hy eers die polisie sal nader wanneer hy meen hy is veilig. Mahlangu het glo namens kontrakwerkers by die Tshwane-Universiteit van Tegnologie (TUT) onderhandel, waar die bestuur met ŉ proses besig is om weg te doen met die uitkontraktering van werkers en om werkers se lone te verbeter. Hy is glo na die Oos-Kaap om daar ŉ universiteit se kontrakwerkers te gaan bystaan.